जुनियर ब्याडमिन्टन : प्रिन्स र रसिला उपाधि नजिक
यू–१५ का शीर्ष वरीयताका प्रिन्स दाहाल र रसिला महर्जन राष्ट्रपति कप जुनियर अन्तर्राष्ट्रिय ब्याडमिन्टनको उपाधि नजिक पुगेका छन् । प्रिन्सले बिहीबार यू–१९ एकलतर्फ दोस्रो वरीयताका रुकेश महर्जनलाई २१–१३, २१–१७ ले र यू–१५ एकलतर्फ हिमाल चन्दलाई २१– ६, २१–२ ले हराएर दुवै इभेन्टको फाइनल तय गरेका छन् । 
विराटनगर — यू–१५ का शीर्ष वरीयताका प्रिन्स दाहाल र रसिला महर्जन राष्ट्रपति कप जुनियर अन्तर्राष्ट्रिय ब्याडमिन्टनको उपाधि नजिक पुगेका छन् । प्रिन्सले बिहीबार यू–१९ एकलतर्फ दोस्रो वरीयताका रुकेश महर्जनलाई २१–१३, २१–१७ ले र यू–१५ एकलतर्फ हिमाल चन्दलाई २१– ६, २१–२ ले हराएर दुवै इभेन्टको फाइनल तय गरेका छन् । यस्तै रसिला यू–१९ एकल र युगल तथा यू–१५ गरी तीन विधामा फाइनल पुगेकी छन् । उनले यू–१९ मा रन्जना भट्टलाई २१–९, २१–१२ ले पाखा हराउँदै फाइनलमा यु–१९ की शीर्ष वरीयताकी जेसिका गुरुङसँँगको भेट पक्का गरेकी हुन् । जेसिकाले भने सीमा राजवंशीलाई २१–१२, २१–६ ले हराइन् । यू–१५ तर्फ रसिलाले रोज पाण्डेमाथि २१–७, २१–५ ले जित निकालिन् । यू–१९ युगलमा रसिलाले जेसिका गुरुङसँग मिलेर फाइनल तय गरिन् । उनीहरूको जोडीले सेमिफाइनलमा विष्णा विष्ट र स्मृति राईको जोडीबाट वाकओभर पाएको थियो ।मोरङ जिल्ला ब्याडमिन्टन संघको आयोजनामा भएको प्रतियोगितामा यू–१९ ब्वाइज एकलतर्फ शीर्ष वरीयताका प्रफुल महर्जनले पविन लिनथेपलाई २१–११, २१–११ को सोझो सेटमा हराएर उपाधि दाबेदार भएका छन् । उनले उपाधि भिडन्तमा प्रिन्स दाहालको सामना गर्ने छन् । प्रिन्स दोहा इन्टरनेसनल जुनियर ब्याडमिन्टनका उपाधि विजेता हुन् । यू–१५ गल्र्समा विष्णा विष्ट घुँडामा चोट लागेर रिटायर्ड हर्ट भएपछि स्मृति राईले फाइनल यात्रा गरिन् । ५–३ को अग्रता लिइरहेको अवस्थामा विष्णालाई घुँडामा चोट बल्झेको थियो । स्मृतिले रसिलासँग उपाधिका लागि प्रतिस्पर्धा गर्ने छिन् । ब्वाइजतर्फ सोही विधामा म्यानमारका ज लिन थूले नेपालका रोशन साउदलाई २१–४, २१–१५ ले हराएर उपाधिका लागि प्रिन्ससँगको भेट पक्का गरे ।यू–१९ गल्र्स युगलतर्फ सीमा राजवंशी र नीता लम्सालको जोडी फाइनल पुगेको छ । यो जोडीले उपाधिका लागि जेशिका र रशिलाको जोडीसँग शुक्रबार प्रतिस्पर्धा गर्नेछ । सीमाको जोडीले रन्जना भट्ट र रोज पाण्डेको जोडीलाई २१–१३, २१–१३ को अन्तरले हरायो । ब्वाइजतर्फ प्रफुल र रुकेश महर्जनको जोडी फाइनल पुगेको छ । महर्जन जोडीले पेम्बा शेर्पा र प्रियान्सु क्षेत्रीको जोडीलाई २१–१०, २१–११ ले हराएर उपाधिका लागि म्यानमारको जोडीसँगको भेट पक्का गरेको हो । म्यानमारका ज लिन थू र थू रिनको जोडीले नेपालका पविन लिनथेप र दिवस विश्वकर्माको जोडीलाई २१–१८, २१–१४ ले हरायो । 